Ir-Regolament tal-Kummissjoni (KEE) Nru 1471/1999
tal-5 ta' Lulju 1999
li jemenda r-Regolament (KE) Nru 347/96 li jistabbilixxi sistema ta' rappurtaġġ bil-ħeffa għar-rilaxx tas-salamun għaċ-ċirkolazzjoni ħielsa fil-Komunità Ewropea
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3759/92 tas-17 ta' Diċembru 1992 dwar l-organizzazzjoni komuni tas-suq fil-prodotti mill-akwakultura u mis-sajd [1], kif l-aħħar emendat bir-Regolament (KE) Nru 3318/94 [2], u b'mod partikolari l-Artikolu 30 tiegħu,
(1) Billi skond ir-Regolament (KE) Nru 347/96 [3] il-Kummissjoni stabbiliet sistema ta' rappurtaġġ bil-ħeffa dwar l-importazzjoni tas-salamun minħabba ċ-ċaqliq tas-suq u l-imposizzjoni ta' prezz minimu temporanju;
(2) Billi wara l-konklużjoni ta' l-investigazzjonijiet kontra l-fqigħ tas-suq u kontra s-sussidji, ir-Regolament tal-Kunsill (KE) Nru 772/1999 [4] kif l-aħħar emendat bir-Regolament (KE) Nru 1003/1999 [5], jimponi dazji definittivi kontra l-fqigħ tas-suq u ta' kontro-bilanċ u prezz minimu effettiv fuq il-preżentazzjoni tas-salamun, fuq importazzjonijiet ta' salamun ta' l-Atlantiku kultivat li joriġina fin-Norveġja; billi dawn id-dazji ma japplikawx għas-salamun ta' l-Atlantiku selvaġġ li jidħol fl-istess kodiċi tan-NM;
(3) Billi d-dazji ma japplikawx għall-importazzjonijiet ta' salamun ta' l-Atlantiku kultivat esportat mill-kumpaniji mniżżla fil-lista fl-Anness mar-Regolament (KE) Nru 772/1999, illi huma kumpaniji eżenti mid-dazji minħabba illi kienu offrew li jinpenjaw lilhom infushom għall-obbligu tal-prezzijiet, illi l-Kummissjoni aċċettat bid-Deċiżjoni 97/634/KE [6] kif l-aħħar emendata bir-Regolament (KE) Nru 929/1999 [7];
(4) Billi sabiex tittejjeb l-utilità tat-tagħrif komunikat permezz ta' sistema ta' rappurtaġġ bil-ħeffa u sabiex tippermetti l-imonitorjar ta' l-impenji u tad-dazji kontra l-fqigħ tas-suq u kontra s-sussidji, it-tagħrif li għandu x'jaqsam ma' l-importazzjoni tas-salamun għandu jissokta jinqasam kemm skond it-tip u kif ukoll skond il-preżentazzjoni (fis-suq) u mill-kumpannija ta' l-esportazzjoni fil-każ tan-Norveġja billi jiġi emendat ir-Regolament (KE) Nru 347/96;
(5) Billi l-lista ta' l-impriżi kienet emendata ripetutament minħabba vjolazzjoni, irtirar jew l-aċċettazzjoni ta' impriżi ġodda; billi huwa mistenni illi għad isiru emendi simili fil-ġejjieni;
(6) Billi issa teżisti t-teknoloġija illi biha jintbagħat tagħrif ġenerat bil-kompjuter permezz tal-posta elettronika u għalhekk għandha tiġi mdaħħla definittivament l-għamla tat-trasmissjoni u għandu jiġi definit il-format tal-messaġġ; billi r-Regolament (KE) No 347/96 għandu jiġi emendat għal dan l-iskop;
(7) Billi l-miżuri provduti f'dan ir-Regolament huma bi qbil ma' l-opinjoni tal-Kumitat tat-Tmexxija tal-Prodotti mis-Sajd,
ADOTTAT DAN IR-REGOLAMENT:
Artikolu 1
Ir-Regolament (KE) Nru 347/96 huwa emendat kif ġej:
1. fl-Artikolu 1(1), tiżdied it-tielet sentenza kif ġej:
"Għal-lista tal-kumpaniji Norveġiżi illi jibbenefikaw minn impenji, kif provdut bir-Regolament tal-Kunsill (KE) Nru 772/1999 [8], tagħrif addizzjonali dwar l-oġġetti rilaxxjati għandu jiġi notifikat fil-forma tal-kodiċi tat-TIK (Tariffa Integrata Komunitarja) u tal-kodiċi addizzjonali tat-TIK, kif dikjarati fl-Anness, billi jingħataw l-importazzjoniet skond il-preżentazzjoni għal kull kumpanija li tidħol għal impenn."
2. fl-Artikolu 1(2), it-tieni sentenza tinbidel b'li ġej:
"In-notifika għandha tintbagħat lill-Kummissjoni bil-posta elettronika fil-għamla indikata fl-Anness II.'";
3. l-Anness jiġi mibdul bl-Anness mar-Regolament preżenti.
Artikolu 2
Dan ir-Regolament għandu jibda jseħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-5 ta' Lulju 1999.